b'\n_START_ARTICLE_\nH. Rider Haggard\n_START_SECTION_\nHaggards opv\xc3\xa6kst og liv\n_START_PARAGRAPH_\nHaggard, som var det ottende barn af advokaten Sir William Meybohm Rider Haggard og digteren Ella Doveton, fik en beskeden uddannelse og begyndte i 1875 sin karriere som ul\xc3\xb8nnet assistent til Sir Henry Bulwer, som var viceguvern\xc3\xb8r i Natal i Sydafrika. Han opholdt sig i Natal og Transvaal indtil 1879. Under et ophold i England 1879-80 giftede han sig med Louisa Margitson. Paret boede i Sydafrika til 1882, hvor han drev en strudsefarm. Derefter bosatte de sig p\xc3\xa5 Ditchingham, hvor hun kom fra. Paret fik en s\xc3\xb8n og tre d\xc3\xb8tre. S\xc3\xb8nnen Jack d\xc3\xb8de af m\xc3\xa6slinger 10 \xc3\xa5r gammel mens foreldrene var i Mexico. En af d\xc3\xb8trene, Lilias Rider Haggard, skrev i 1951 en bog om faderen: The Cloak That I Left._NEWLINE_Ved siden af forfatterskabet blev Haggard jurist, og han engagerede sig i politik, ark\xc3\xa6ologi og spiritisme. Han blev udn\xc3\xa6vnt til Knight Bachelor i 1912 og til Commander of the British Empire i 1919.\n_START_SECTION_\nForfatterskab\n_START_PARAGRAPH_\nHaggard debuterede i 1882 med en fagbog om Sydafrika, Cetywayo and his White Neighbours; Remarks on Recent Events in Zululand, Natal, and the Transvaal. Han udgav to romaner i 1884 og fik sit gennembrud i 1885 med Kong Salomons Miner, hvor han introducerede eventyrhelten Allan Quatermain._NEWLINE_Haggards anden gennemg\xc3\xa5ende romanfigur er Ayesha, som er hovedpersonen i Hun og tre andre b\xc3\xb8ger. Ayesha er en m\xc3\xa6gtig, sensuel og hvid kvinde som hersker over et skjult rige i det indre Afrika. Hun er ogs\xc3\xa5 en troldkvinde som har levet i over 2000 \xc3\xa5r, og som drives af k\xc3\xa6rlighed og jalousi. B\xc3\xa5de Freud og Jung interesserede sig for Haggards kvindeskildring._NEWLINE_Haggards b\xc3\xb8ger er filmatiseret flere gange og har ogs\xc3\xa5 v\xc3\xa6rt inspirationskilde til Indiana Jones. Allan Quatermain har f\xc3\xa5et et nytt liv som medlem af The League of Extraordinary Gentlemen, en tegneserie skrevet af Alan Moore og siden filmatiseret med Sean Connery i hovedrollen som Quatermain'